b"\n_START_ARTICLE_\nOh Henry!\n_START_PARAGRAPH_\nOh Henry! je vrsta \xc4\x8dokolade, ki vsebuje ara\xc5\xa1ide, karamel in mehki karamel, ki so obliti s plastjo \xc4\x8dokolade. Leta 1920 jo je za\xc4\x8delo prodajati podjetje Williamson Candy Company iz Chicaga, Illinois. Po legendi naj bi se \xc4\x8dokolada Oh Henry! imenovala po de\xc4\x8dku, ki je pogosto prihajal v Williamsonovo podjetje in se tam spogledoval z dekleti, ki so pripravljala to sla\xc5\xa1\xc4\x8dico. Ime naj bi bilo tudi spomin na ameri\xc5\xa1kega pisatelja O. Henryja. Dokon\xc4\x8dne razlage imena sicer ni._NEWLINE_\xc4\x8cokolado je izumil mo\xc5\xbe po imenu Tom Henry, iz Arkansas Cityja, Kansas. Tom Henry je upravljal podjetje bonbonov, imenovano Peerless candy factory, in leta 1919 je za\xc4\x8del izdelovati \xc4\x8dokolado Tom Henry. Leta 1920 je nato prodajne pravice prodal podjetju Williamson Candy Company, kjer so kasneje spremenili ime v Oh Henry!. Henryjeva dru\xc5\xbeina danes vodi tovarno bonbonov v Dexterju, Kansas, ki prodaja med drugim tudi \xc4\x8dokolado Momma Henry, ki je na las podobna originalni \xc4\x8dokoladi Tom Henry oziroma Oh Henry!._NEWLINE_Leta 1923 je John Glossinger, ki je tedaj delal za Williamsonovo podjetje, oznanil, da bo \xc4\x8dokolado Oh Henry! napravil za vsedr\xc5\xbeavno prodajno uspe\xc5\xa1nico. Vodilni v podjetju so njegov na\xc4\x8drt ozna\xc4\x8dili za nemogo\xc4\x8d in mu odrekli sredstva za ogla\xc5\xa1evalsko kampanjo. Glossinger je vseeno \xc5\xa1el na ulice in na avtomobilske odbija\xc4\x8de lepil nalepke zgolj z napisom\xc2\xa0\xc2\xbbOh Henry!\xc2\xab. Ljudje so postali radovedni, kaj naj bi Oh Henry! sploh bilo, in prodaja \xc4\x8dokolade je hitro narasla._NEWLINE_Leta 1984 je Nestl\xc3\xa9 odkupil ameri\xc5\xa1ke pravice za \xc4\x8dokolado Oh Henry!. Nestl\xc3\xa9 \xc5\xa1e danes prodaja to \xc4\x8dokolado. V Kanadi \xc4\x8dokolado Oh Henry! trenutno prodaja podjetje The Hershey Company, ki jo proizvaja v svojih objektih v Smith's Fallsu, Ontario.\n_START_SECTION_\nKultura\n_START_PARAGRAPH_\nV 122. epizodi ameri\xc5\xa1ke zabavne nanizanke Seinfeld, naslovljeni\xc2\xa0\xc2\xbbThe Caddy\xc2\xab, je izmi\xc5\xa1ljena junakinja Sue Ellen Mischke opisana kot dedinja bogastva \xc4\x8dokolade Oh Henry!. Po nesre\xc4\x8di Kramer in Elaine okrivita Sue Ellen in jo to\xc5\xbeita zaradi njenega domnevnega bogastva v povezavi s \xc4\x8dokolado Oh Henry!._NEWLINE_Baseballski navija\xc4\x8di iz Montreala in Chicaga so na igri\xc5\xa1\xc4\x8de rutinsko metali \xc4\x8dokolade znamke Oh Henry! v znak slavja ob homerunu Henryja Rodrigueza, kar se je ustalilo kot nekak\xc5\xa1na praksa."